Wolmark reageer positief ná China verbod ophefWol se markaanwyser het gesond gestyg nadat China ei verbod op invoere opgehef het. (Foto: Youtube-skermskoot) Op die tweede veiling van die 2022-’23-wolseisoen wat vroeër vandeesweek in Gqeberha (Port Elizabeth) plaasgevind het, is 6 828 bale aangebied waarvan 95% verkoop is, terwyl die markaanwyser ook mooi gestyg het. Die algehele omset van die vetwol op die veiling was R95 920 158 met ŉ algehele massa van 988 371 kg. Volgens Cape Wools se veilingsverslag kan dié styging aan die swakker rand teenoor die Amerikaanse dollar toegeskryf word, asook ŉ positiewe sentiment in die mark. Die Australiese dollar het egter onveranderd gebly. China se opheffing van die verbod op die invoer van vetwol vanuit Suid-Afrika, weens die wanopvatting oor die gevare van bek-en-klouseer, het groot verligting gebring en boonop was daar sterk mededinging onder die kopers. Die gemiddelde markaanwyser vir die wol wat volgens die Responsible Wool Standard- (RWS-)skema gesertifiseer is, het met 7,7% gestyg tot 18 433 c/kg en die ongesertifiseerde wol met 6,8% tot 16 574 c/kg. Die groot presteerders was RWS-wol met ŉ veseldikte van 19,5 mikron (µ), 20 µ en 21 µ, wat onderskeidelik met 6,1%, 4,6% en 5,5% gestyg het. Onder die ongesertifiseerde wol het die 19,5 µ-, 20 µ- en 20,5 µ-diktes onderskeidelik met 6,4%, 6,2% en 5,2% gestyg. Altesaam 53% van die merinowol wat aangebied is, was gesertifiseer as volhoubaar geproduseer, wat ŉ noemenswaardige volume is. Die grootste kopers op die veiling was: Standard Wool SA, Lempriere SA, Stucken & Co en Modiano SA, wat onderskeidelik 2 097, 1 395, 1 101 en 844 bale gekoop het. Op die BKB-veiling was dit Acmax Investments wat die hoogste prys van 24 710c vir sy MF4S.74-tipe met ŉ veseldikte van 16,6 µ en ŉ treksterkte van 32 en ŉ skoonwolpersentasie van 73,3 behaal het. Weens ŉ tekort aan vragskepe sal dit nog ŉ geruime tyd duur om die agterstand met verskeping van die wol in te haal. Die volgende veiling is vir 31 Augustus geskeduleer, waar ŉ beplande 6 153 bale aangebied sal word.